b'\n_START_ARTICLE_\nSa\xc5\xa1a Pre\xc5\xa1ern\n_START_SECTION_\n\xc5\xa0olanje\n_START_PARAGRAPH_\nPo maturi na Gimnaziji Poljane v Ljubljani (1970) in dokon\xc4\x8danem \xc5\xa1tudiju fizike na Fakulteti za naravoslovje in tehnologijo Univerze v Ljubljani, je nadaljeval magistrski \xc5\xa1tudij Operacijskega raziskovanja na Ekonomski fakulteti Univerze v Ljubljani; doktorski \xc5\xa1tudij je za\xc4\x8del na Univerzi v Toronto v Kanadi in doktoriral na Fakulteti za elektrotehniko Univerze v Ljubljani s podro\xc4\x8dja sistemov, avtomatike in kibernetike. Izpopolnjeval se je tudi na Univerzi v Delftu na Nizozemskem, na Univerzi Pensilvanije v Filadelfiji v ZDA ter na Univerzi v Oxfordu, na Sa\xc3\xafd Business School v Veliki Britaniji._NEWLINE_Leta 1965 je bil jugoslovanski dr\xc5\xbeavni prvak v plavanju v disciplini 100 m delfin za pionirje.\n_START_SECTION_\nZaposlitev\n_START_PARAGRAPH_\nZaposlen je bil na Institutu Jo\xc5\xbeef Stefan (1980-1986 polno in do leta 1988 dopolnilno) kot raziskovalec, na Iskra Delta Computers kot vodja razvoja vzporednih ra\xc4\x8dunalnikov (1986-1990), kot predavatelj na Footscray tehnolo\xc5\xa1kem institutu na Univerzi Victoria v Melbournu, Avstralija (1990-1991), kot direktor v Institutu za ra\xc4\x8dunalni\xc5\xa1ki in\xc5\xbeeniring in svetovanje v Ljubljani (1991-1996), kot predavatelj na GEA College, Visoki \xc5\xa1oli za podjetni\xc5\xa1tvo (1995-2006) (tretjinska zaposlitev), kjer je bil tudi prvi prodekan za raziskovalno dejavnost, na Ministrstvu za gospodarstvo Republike Slovenije (zadnja funkcija v.d. Generalnega direktorja za notranji trg) (1996-2006) in v Evropski komisiji v Uradu za publikacije Evropske unije kot vodja razvoja informatike, vodja marketinga, svetovalec (2007-2016). Leta 1991 je bil imenovan za izrednega profesorja na Fakulteti za elektrotehniko Univerze v Ljubljani. Ve\xc4\x8d let je bil predavatelj na podiplomskem \xc5\xa1tudiju na Mednarodnem centru za promocijo podjetij (ICPE - International Centre for Promotion of Enterprises) (1998-2002).\n_START_SECTION_\nPodro\xc4\x8dje delovanja\n_START_PARAGRAPH_\nPre\xc5\xa1ern je bil raziskovalec na podro\xc4\x8dju robotike in se je kasneje specializiral na razvoj inteligentnih senzorskih sistemov z mehanskim tipalom in ra\xc4\x8dunalni\xc5\xa1kim vidom. Na ta na\xc4\x8din se je s podro\xc4\x8dja fizike vedno bolj usmerjal v informatiko in raziskoval re\xc5\xa1itve za hiter dostop do podatkov. Te izku\xc5\xa1nje je prena\xc5\xa1al v prakso v poslovni svet in postal inovator ter podjetnik. Nazadnje je do upokojitve deloval kot vi\xc5\xa1ji uradnik v Evropski komisiji. Imel je bogate mednarodne izku\xc5\xa1nje na raziskovalnem podro\xc4\x8dju, v poslovnem svetu in javni upravi. Zdru\xc5\xbeen katalog gradiv WorldCat navaja ve\xc4\x8d kot 130 njegovih del oziroma publikacij v petih jezikih.\n_START_SECTION_\nRaziskovalec\n_START_PARAGRAPH_\nBil je raziskovalec na podro\xc4\x8dju ra\xc4\x8dunalni\xc5\xa1ko podprtih inteligentnih senzorskih sistemov (1980-1987) ter inovator pri prenosu informacijske tehnologije v gospodarstvo. Kot eden za\xc4\x8detnikov raziskav in razvoja inteligentnih senzorskih sistemov za robotiko je tudi razvil ustrezen ra\xc4\x8dunalni\xc5\xa1ko podprt sistem za podporo pri odlo\xc4\x8danju. Pri tem je uporabljal \xc5\xbearkovno iskanje, ki sodi med ra\xc4\x8dunalni\xc5\xa1ke hevristi\xc4\x8dne algoritme na podro\xc4\x8dju umetne inteligence in omogo\xc4\x8da optimalno iskanje re\xc5\xa1itev. Rezultate svojega raziskovalnega dela s podro\xc4\x8dja inteligentnih senzorskih sistemov in informacijske tehnologije na Institutu Jo\xc5\xbeef Stefan je objavil v \xc5\xa1tevilnih strokovnih mednarodnih revijah ter poro\xc4\x8dal na konferencah._NEWLINE_Izku\xc5\xa1nje svojega raziskovalnega dela je prena\xc5\xa1al v prakso v gospodarstvu. V Iskri Delti je vodil raziskave in razvoj paralelnega superra\xc4\x8dunalnika PARSYS s 64 procesorji in 64 pomnilniki namenjenega za zahtevne obdelave na podro\xc4\x8dju umetne inteligence, podatkovnih zbirk, medicinske diagnostike, genetskega in\xc5\xbeeniringa in druge. Pristop in re\xc5\xa1itve, ki jih je razvil svojo skupino so vzbudile pozornost v strokovni javnosti in jih je predstavil na najbolj presti\xc5\xbenih univerzah in raziskovalnih in\xc5\xa1titucijah v ZDA. V obliki inovacij ali tehni\xc4\x8dnih izbolj\xc5\xa1av je v letih 1981 do 1991 izdelal re\xc5\xa1itve za avtomatizacijo proizvodnje in za razli\xc4\x8dne poslovne informacijske sisteme v gospodarstvu.\n_START_SECTION_\nPedagog\n_START_PARAGRAPH_\nPre\xc5\xa1ern je bil univerzitetni predavatelj s podro\xc4\x8dja informacijske tehnologije v Avstraliji in v Sloveniji. Najprej je bil predavatelj za podro\xc4\x8dja biomehanike na Visoki \xc5\xa1oli za zdravstvo. Kasneje je predaval razli\xc4\x8dne vsebine s podro\xc4\x8dja informatike, robotike in inteligentnih senzorskih sistemov na Univerzi Victoria v Melbournu in se posebej posvetil podro\xc4\x8dju vzporedne obdelave podatkov, ki jo uporabljajo ra\xc4\x8dunalniki pete generacije. Kasneje je bil predavatelj poslovne informatike na Visoki \xc5\xa1oli za podjetni\xc5\xa1tvo._NEWLINE_V petnajstih dr\xc5\xbeavah v Evropi je vodil je ve\xc4\x8d kot 200 seminarjev s podro\xc4\x8dja infrastrukture sistema kakovosti, ki zajema podro\xc4\x8dja standardizacije, akreditacije in ugotavljanja skladnosti tehni\xc4\x8dnih proizvodov, ki so namenjeni za evropsko tr\xc5\xbei\xc5\xa1\xc4\x8de in so ozna\xc4\x8deni z oznako CE. Pri tem je sodeloval z Organizacijo Zdru\xc5\xbeenih narodov za industrijski razvoj - UNIDO, Nem\xc5\xa1ko dru\xc5\xbebo za mednarodno sodelovanje - GTZ, Evropsko organizacijo za ugotavljanje skladnosti - EOTC, Zdru\xc5\xbeenjem evropskih zbornic za trgovino in industrijo - Eurochambres, regionalnim programom EU za zagotavljanje kakovosti - PRAQ ter drugimi.\n_START_SECTION_\nPodjetnik\n_START_PARAGRAPH_\nBil je soustanovitelj in direktor prvega slovenskega zasebnega Instituta za ra\xc4\x8dunalni\xc5\xa1ki in\xc5\xbeeniring in svetovanje (1991-1996), ki je bil posebej usmerjen na raziskave, razvoj in tr\xc5\xbeenje re\xc5\xa1itev s podro\xc4\x8dja velikih zbirk podatkov, ki so bile zasnovane na relacijski podatkovni zbirki Informix in operacijskem sistemu UNIX.\n_START_SECTION_\nKontekst EU\n_START_PARAGRAPH_\nOd leta 1996 je na Ministrstvu za gospodarstvo 10 let sodeloval pri izdelavi nove slovenske zakonodaje za tehni\xc4\x8dne proizvode, ki je skladna z na\xc4\x8deli EU in prostega pretoka blaga na notranjem trgu Skupnosti. Kot delegat je zastopal interese Slovenije v \xc5\xa1tevilnih stalnih odborih pri Evropski komisiji (1997-2006) za podro\xc4\x8dja, ki jih pokrivajo \xc5\xa1tevilne evropske direktive za tehni\xc4\x8dne proizvode. Bil je predsednik Sveta Slovenske akreditacije (2006-2007). Delegati dr\xc5\xbeav \xc4\x8dlanic EU so ga imenovali za predstavnika Evropske komisije v EAAB \xe2\x80\x93 European Accreditation Advisory Board (2006-2007)._NEWLINE_V Evropski komisiji v Uradu za publikacije je od 2007 do upokojitve 2016 bil odgovoren najprej za podro\xc4\x8dje razvoja informatike kjer je vodil zasnovo in razvoj enotne baze publikacij in metapodatkov na osnovi semanti\xc4\x8dnega podatkovnega modela in prispeval k modernizaciji re\xc5\xa1itve za spletne storitve, ki imajo na stre\xc5\xbenikih evropskih in\xc5\xa1titucij najve\xc4\x8dje \xc5\xa1tevilo obiskov, kot so Uradni list Evropske Uniije EUR-Lex, knjigarna publikacij evropskih in\xc5\xa1titucij EU Bookshop, javni razpisi TED in druge. Kasneje je vodil podro\xc4\x8dje marketinga in za te spletne storitve uveljavljal nov pristop interaktivne izmenjave informacij z uporabniki dru\xc5\xbebenih medijev Facebook, Twitter in Youtube ter s tem zagotavljal uporabnikom teh vsebin interaktivno sodelovanje.\n_START_SECTION_\nKnjige in \xc4\x8dlanki\n_START_PARAGRAPH_\nV bibliografskem sistemu Cobiss ima ve\xc4\x8d kot 170 zavedenih bibliografskih enot, pribli\xc5\xbeno polovico v tujini, od tega 18 znanstvenih in strokovnih \xc4\x8dlankov, 42 referatov na konferencah v tujini in doma, od tega 22 vabljenih predavanj, 23 u\xc4\x8dbenikov in priro\xc4\x8dnikov ter 11 raziskav._NEWLINE_Poleg znanstvenih del je publiciral tudi za \xc5\xa1ir\xc5\xa1o javnost. Bil je tudi urednik in prevajalec, \xc4\x8dlan uredni\xc5\xa1kega odbora Informatica, mednarodne revije za ra\xc4\x8dunalni\xc5\xa1tvo in informatiko ter sodeloval v vodstvu Sekcije za operacijske raziskave pri Slovenskem dru\xc5\xa1tvu Informatika. Ob\xc4\x8dasno je objavljal svoje komentarje oziroma mnenja v slovenskih dnevnikih.'